D. Švantner, poslanec: (2002-03-14):
Bolo povedané, že Pravá Slovenská národná strana len využíva príležitosť na zvyšovanie napätia. Ja si myslím, že každý, kto sledoval vystúpenia podpredsedu parlamentu pána Bugára, tak musí konštatovať, že nie je to Pravá Slovenská národná strana, ale sú to poslanci maďarskej koalície a hlavne podpredseda parlamentu pán Bugár, ktorý nielen tým, že si prevzal preukaz zahraničného Maďara, ale aj tým, ako vystupuje v médiách, jednoznačne dokázal to, že lojálnosť k Slovenskej republike je naozaj len heslo, ktoré sa hovorí pre tých, ktorí sa snažia vytknúť niečo maďarskej koalícii. Stačí sa len zamyslieť nad tým, aké vystúpenie pána Bugára bolo v „O 5 minút 12“, keď vlastne on ako podpredseda parlamentu bojoval s predsedom vlády v tom, že obhajoval záujmy cudzej mocnosti. Však to nie je možné! (Zaznel zvuk časomiery.) J. Migaš, predseda NR SR: Ďalej s faktickou poznámkou vystúpi pán poslanec Cuper. Nech sa páči, pán poslanec. J. Cuper, poslanec: Pán kolega, pán poslanec, divím sa vám, že ste znova začali dráždiť tento parlament svojím nepremysleným vystúpením, ktoré by sa hodilo skôr do čias minulých. Bélovi Bugárovi neverím ani jedno slovo a nemyslím si, že by nerobil to, čo mu prikážu v Budapešti. Dobre, pripusťme, ale je podpredsedom tohto parlamentu z vôle vládnej Dzurindovej väčšiny a vy ste si ho zvolili. Určite by som s tým nesúhlasil, aby bol podpredsedom parlamentu, keby sme boli pri moci my. Ale mohli ste si odpustiť tie explikácie, ktoré sa týkajú maďarského krajanského zákona. Nie Slováci sú nacionalisti, nie Slováci začali rozoštvávať vzťahy v strednej Európe, ale pán ministerský predseda Maďarskej republiky Viktor Orbán a maďarský parlament, ktorý odhlasoval, pán kolega, krajanský zákon, ktorý nemôže byť posudzovaný, či je, alebo nie je v súlade s právom Slovenskej republiky. Takéto posúdenia nemôžu byť. On nie je v súlade s medzinárodným právom a to jednoznačne dokázali všetky odborné explikácie a posudky. A práve preto nemôže platiť na území Slovenskej republiky a ani práve preto nie je ho možné porovnávať, či je, alebo nie je v súlade s právom Slovenskej republiky. Pravda je taká, že pán Bugár si mal rozmyslieť, či pôjde ostentatívne reprezentovať svoj maďarský iredentizmus a šovinizmus do Budapešti tým, že bude ostentatívne ako predstaviteľ tohto štátu, ústavný činiteľ tretej kategórie, preberať nejaký nezmyselný krajanský preukaz, ktorý bol vydaný na základe zákona, ktorý porušuje medzinárodné právo. Takže venujte sa fyzike, a nie právu. Ďakujem. J. Migaš, predseda NR SR: Nech sa páči, pán poslanec Húska. A. M. Húska, poslanec: Ďakujem. Chcem upozorniť pána poslanca Duku-Zólyomiho, že pán poslanec a podpredseda Národnej rady Bugár musel vedieť, že keďže aj podľa názoru orgánov Európskej únie ide o zákon, ktorý má exteritoriálne účinky, že je proti nemu väčšina Európy, tak by nemal vydať signál svojou vlastnou osobnosťou na to, aby tento exteritoriálny zákon, teda zákon, ktorý prekračuje medze cudzích hraníc, bol realizovaný práve prebraním toho preukazu. Okrem toho chcem upozorniť, že samotná maďarská vláda sa dostala do úzkych a do celoeurópskej izolácie, tak potom rýchlo vytiahla znova aj kartu Benešových dekrétov, kde aspoň dúfala, keď už nie v inú, tak aspoň v tichú podporu Nemecka a Rakúska. Treba jednoducho rovno povedať, že tieto metódy nie sú správne, nevedú k tomu, aby sme upevnili vzájomne lojálne vzťahy voči Slovenskej republike. A nebolo by dobré, aby sa tieto deklamácie robili takým spôsobom, ktorý v podstate uráža všetkých a zhoršuje vzájomné vzťahy. Bolo by naozaj dobré, aby pán Béla Bugár uvážil aj signálnu funkciu takéhoto rozhodnutia a nekonal takýmto spôsobom. Tento zákon nemá čo platiť na území Slovenskej republiky a vy sa ním nemôžete riadiť. J. Migaš, predseda NR SR: Pani poslankyňa Tóthová.